ועדת הכלכלה, כנסת 24, פרוטוקול מספר 137, 2022-01-03 13:30

רון כץ: אנחנו פותחים את ועדת הכלכלה ליום ה-9 בחודש, ראש חודש שבט.

רון כץ: הנושא על סדר-היום, הצעת צו רישוי שירותים ומקצועות בענף הרכב.

רון כץ: חודש טוב שיהיה לנו, מוצלח ומבורך.

רון כץ: מי מאיתנו להציג, משרד התחבורה?

לנה גרשקוביץ: שלום לכולם, לנה גרשקוביץ ממשרד התחבורה.

ספיר דדון: ספיר דדון, היועצת המשפטית של אגף הרכב.

לנה גרשקוביץ: החוק היום מחייב את יבואני הרכב הישירים לתת שיעורי תחזוקה וריקול לכל רכב מהתוצר שמיובא על ידם, גם אם בפועל הרכב הזה לא הובא על ידם.

לנה גרשקוביץ: הוראת השעה מחריגה מהחובה הזאת כלים שהם לא כלי רכב מסחריים ולא כלי רכב פרטיים.

לנה גרשקוביץ: אנחנו כרגע מבקשים להאריך את הוראת השעה הזאת לחצי שנה נוספת.

רון כץ: בואו ניכנס להסבר שיהיה קצת יותר ברור לכולם, כי זה לא ברור הנושא הזה.

רון כץ: בואו נדבר ספציפית על מה מבקשים להאריך את התוקף ומכוח מה.

ספיר דדון: אוקיי.

ספיר דדון: אנחנו בעצם מבקשים להאריך את הוראת השעה שקבועה היום בסעיף 253(ב) לחוק.

ספיר דדון: קודם כל הסמכות של השרה להאריך את הוראת השעה הזאת בשישה חודשים כל פעם, מנויה בסעיף 253(ד) לחוק.

ספיר דדון: הוראת השעה למעשה קובעת איזה שהם הסדרים שמקנים פטור ליבואנים הישירים למלא אחר חובותיהם לפי החוק, ובין היתר מתן שירותי תחזוקה, אספקת מוצרי תעבורה, חובת ריקול, מתן אחריות יצרן, כל אלה ביחס לסגמנטים של T, O ו-L.

ספיר דדון: זה לא הרכבים הפרטיים וזה לא הרכבים המסחריים.

ספיר דדון: כל הרכבים הכבדים למיניהם לא נכללים בפטור הזה.

ספיר דדון: מדובר בכ-330,000 כלי רכב סך הכול, כאשר מתוכם כמובן שהחובות של היבואנים ביחס לאותם כלים שמיובאים על ידם כן חלות.

אורי מקלב: תני לי דוגמה לכלי רכב.

אורי מקלב: לא מסחריים ולא פרטיים, אז מה כן?

אורי מקלב: חקלאים?

ספיר דדון: גרור, רכב דו-גלגלי.

לנה גרשקוביץ: כלי צמ"ה, רכב שפטור מרישום ורישוי, טרקטורים, טרקטורונים.

לנה גרשקוביץ: זה בעצם הרכבים שאנחנו מבקשים בשבילם את הפטור לחצי שנה.

רון כץ: היועצת המשפטית תחדד.

מרב תורג'מן: אני אחדד.

מרב תורג'מן: מדובר בצו שמותקן מכוח חוק רישוי שירותים ומקצועות בענף הרכב.

מרב תורג'מן: הסעיף המקורי שנחקק ב-2016 קבע שרכבים מהסוג הזה כמו שאמרה ספיר, אופנוע, גרור או טרקטור, מכונה, מלגזה, רכבים מהסוג הזה יהיו פטורים בייבוא על ידי יבואן זעיר או על ידי יבואן עקיף, בחובה של היבואן הישיר לתת את האחריות.

מרב תורג'מן: בחוק המקורי קבעו תחילה נדחית של ארבע שנים.

מרב תורג'מן: קבעו שזה ייכנס לתוקף ב-2020 משום שיש צורך להתקין תקנות כדי להסדיר את הנושא הזה.

מרב תורג'מן: החוק גם מסמיך את השר לדחות בצו את התחילה כמו שאמרתי, משנת 2020.

אורי מקלב: כמה פעמים?

מרב תורג'מן: הוא יכול לדחות שישה חודשים כל פעם ובלבד שהתקופה לא תעלה על שנתיים.

מרב תורג'מן: כרגע הצו שמונח בפנינו הוא בעצם מצב השלישי שבעצם יסיים הארכה של שנה וחצי, אבל יחד עם זה גם היו שלושה חודשים שהצו הזה נדחה בגלל סעיף 38 לחוק יסוד הכנסת.

מרב תורג'מן: בזמנו הייתה תקופת בחירות.

אורי מקלב: אז בעצם כבר יש שנה ושלושה חודשים.

מרב תורג'מן: במצטבר זה יהיה שנה ותשעה חודשים.

מרב תורג'מן: ההוראה אמורה להיכנס לתוקף ב-7 בינואר 2022, זאת אומרת בסוף השבוע הזה.

מרב תורג'מן: הוועדה אישרה בפעם האחרונה בחודש אוגוסט כשהייתה תחילה רטרואקטיבית לחודש יולי, אז החצי שנה אמורה כמו שאמרתי, לפקוע בתחילת ינואר, בימים הקרובים, ולכן הם מבקשים לדחות.

רון כץ: אותי דווקא מעניין לשמוע ממשרד התחבורה מה נעשה במשך כל הזמן הזה, כי אנחנו מדברים על משך זמן משמעותי.

אורי מקלב: מה אתם אומרים, מתי תביאו את התקנות, עוד חודש, עוד חודשיים?

ספיר דדון: אני אענה, ברשותכם.

ספיר דדון: קודם כל אנחנו לא התחלנו לעשות את העבודה המקצועית איך שנכנס החוק רישוי לתוקף, מכיוון שהיה לנו צורך לראות איך השוק פועל ואיך הוא מתמודד עם הוראת השעה ועם ההתנהלות של היבואנים אל מול הפטורים.

ספיר דדון: זה לא שאיך שהוא נכנס לתוקף ב-2016, התחלנו לעשות עבודה ומאז אנחנו עובדים.

ספיר דדון: לא.

ספיר דדון: נתנו קודם כל לשוק ולכל השחקנים שפעילים בענף הזה של יבוא הרכב להתמודד עם הוראת השעה ועם החובות האחרים שמוטלים עליהם, ואז התחלנו לעשות עבודה על בסיס הנתונים שנאספו.

ספיר דדון: נכון להיום יש לנו איזשהו מסמך מאוד מסכם שהוא כרגע מסמך פנימי, שבעצם מסכם את הממצאים שלנו לגבי הוראת השעה הזאת של 253(ב).

ספיר דדון: אני אגיד שאנחנו בשלבים לגיבוש נוסח לקביעת הסדר קבוע, אם כי לא באופן זהה לחלוטין להוראת השעה.

ספיר דדון: יש דברים שאנחנו כן רוצים להסדיר באופן קבוע ויש דברים שאנחנו לא רוצים.

ספיר דדון: למשל, אנחנו כן רוצים לחייב את היבואנים הישירים בחובות שלהם לפי סעיפים 47 עד סעיף 50 לחוק, שזה בעצם שירותי תחזוקה, אספקת מוצרי תעבורה, מתן אחריות יצרן וריקול לגבי הסגמנטים שלT ו-L שזה טרקטורונים ודו גלגליים.

ספיר דדון: לגביO אנחנו חושבים שיש תחרות מספקת בסגמנט הזה.

ספיר דדון: יש גם ייצור מקומי מאוד נרחב של ה-O.

ספיר דדון: O, לסבר את האוזן, זה בעצם הגרורים.

ספיר דדון: גם המוסכים מטפלים בהם בצורה סבירה וכו', אז אנחנו חושבים שאנחנו כן נסדיר באופן קבוע את הפטור הזה מ-O.

לנה גרשקוביץ: אני רק אוסיף שיש כבר כרגע איזשהו תיקון חקיקה.

לנה גרשקוביץ: מדובר על חקיקה ראשית.

לנה גרשקוביץ: תיקון חקיקה ראשית זה משהו שלוקח הרבה זמן ולכן אנחנו מבקשים את ההארכה הזאת, בתקווה שבחצי שנה הזאת שתינתן לנו אנחנו נוכל לתקן את החוק.

אורי מקלב: זה גם חוק וגם תקנות?

ספיר דדון: זה תיקוני חקיקה ראשית.

אורי מקלב: החוק כלל גם את כל כלי הרכב האלה, אבל דיבר שיובא התקנות כדי לעשות את ההסדרה.

אורי מקלב: השאלה אם מדברים על חקיקה ראשית?

מרב תורג'מן: יכול להיות שהם מבקשים לשנות את ההסדר שקבוע בסעיף 253(ב).

מרב תורג'מן: אני לא יודעת.

לנה גרשקוביץ: לא, לא, אנחנו לא מבקשים לשנות את ההסדר.

לנה גרשקוביץ: החוק היום הוא חוק מסגרת.

לנה גרשקוביץ: תקנות הייבוא שבעצם מסדירות את כל הנושא הזה של מתן אחריות, מתן שירותי תחזוקה, התקנות קיימות, התקנות בתוקף מ-2016.

לנה גרשקוביץ: הפטור של הרכב הדו-גלגלי, הטרקטורונים, כלי צמ"ה, רכב שפטור מרישום ורישוי והגרורים, זה בעצם התיקון שאנחנו רוצים לעשות.

לנה גרשקוביץ: אנחנו רוצים להחיל את החובות שכבר קיימים - - -

רון כץ: לנה, יש לי שאלה.

רון כץ: כמה רכבים ללא אחריות ישירה, אנחנו מדברים עליהם?

מרב תורג'מן: כמה כלים כאלה יובאו לישראל ובעצם היבואן הישיר לא מחויב לתת אחריות לאותם כלים?

לנה גרשקוביץ: קרוב ל-80,000 כלים, אבל כרגע מדובר על כלי רכב שכנראה הובאו ברובם בייבוא אישי.

רון כץ: ומי נותן היום שירות לאותם כלים?

לנה גרשקוביץ: לפני הייבוא, היבואנים של כלי הרכב האלה, זה עוד לפני תיקון החקיקה, התחייבו לספק אישור ממוסך על זה שהמוסך הזה יכול לתת להם שירותי תחזוקה.

לנה גרשקוביץ: גם היום מי שמייבא בייבוא אישי, נותן איזושהי הצהרה שיש מוסך שיכול לטפל ברכב שלו.

רון כץ: בפועל היום מי נותן ל-80,000 כלים האלה איזשהו שירות, אחריות, תיקונים?

לנה גרשקוביץ: המוסכים.

רון כץ: לא, אבל מוסך כללי, אין להם בית כמו רכב שניקנה דרך יבואן רשמי.

לנה גרשקוביץ: גם מוסכי השירות של יבואני הרכב, בסופו של דבר הם גוף עסקי שצריכים לקבל כסף.

לנה גרשקוביץ: הכסף שלהם מגיע לרוב מתיקונים שהם עושים ולכן אני לא רואה היום מוסך שיבוא - - -

רון כץ: כן, אבל אין להם אחריות.

רון כץ: אין להם את התקופה שיש לכל מי שקונה רכב בצורה מקובלת.

רון כץ: אין להם את התקופה של האחריות ואין להם את כל הדברים הללו.

לנה גרשקוביץ: אתה צודק אבל צריך לקחת בחשבון שמדובר ברכבים שיובאו לפה משומשים עד 24 חודשים ולכן כנראה שכבר מראש לא הייתה להם אחריות, אז זה לא רלוונטי.

רון כץ: הבעיה שלנו פה היא הפיקוח והחלקים.

רון כץ: כל תכלית החוק נועדה לצורך הפיקוח ולצורך ההשגה של החלקים.

רון כץ: או שהיה להם אינטרס לא להשיג או שהם פשוט לא השיגו באמת, בעבור אותו דבר שאם היית קונה בארץ, היית משלם פחות או לא משלם בכלל בגלל שהיה פה איזושהי חובה של אחריות.

רון כץ: עכשיו אנחנו מבקשים להאריך את זה בפעם השלישית ומדובר על 80,000 כלים.

רון כץ: זה לא משהו מינורי.

רון כץ: איך אנחנו יכולים להקל את הדבר הזה?

לנה גרשקוביץ: כמו שאמרנו, אנחנו הולכים לתקן את החוק ואנחנו הולכים לחייב אותם לטפל גם בכלי רכב שהם לא ייבאו בפועל.

רון כץ: כן, אבל את מבינה, החוק הוא לפני ארבע שנים ומאז האריכו אותו כבר פעמיים פלוס שלושה חודשים.

רון כץ: זאת תהיה הפעם השלישית.

רון כץ: איך אנחנו נראים שאנחנו כל הזמן מאריכים את זה במקום לטפל בזה כבר?

אורי מקלב: לפי החשבון, לפי דעתי חמש שנים כבר.

מרב תורג'מן: תכלית החוק הייתה ליצור אלטרנטיבה ראויה לייבוא הישיר על מנת להפחית עלויות ולהגביר את התחרות, מה שכרגע בעצם מוקפא.

רון כץ: לא רק מוקפא, עושה הפוך.

רון כץ: אין אינטרס היום לייבא.

רון כץ: לפי המצב הקיים עכשיו ומה שמבקשים להאריך בעוד חצי שנה, אין שום אינטרס לעשות ייבוא מקביל.

ספיר דדון: צריך לזכור שזה נתח מאוד קטן.

רון כץ: 80,000 כלים.

לנה גרשקוביץ: זה בסך הכול 350,000 ומשהו כלי רכב שנכנסו ב-2021.

לנה גרשקוביץ: האופנועים ב-2021 זה פחות מ-21,000 - - - ביחס לרכב הפרטי.

רון כץ: ברשותכם, אנחנו ניתן זכות דיבור גם לרונן לוי.

רון כץ: הוא יו"ר איגוד המוסכים.

רון כץ: רונן, בקשה.

רונן לוי: קודם כל אנחנו באמת רוצים לשאול את משרד התחבורה מתי כבר יגיעו התקנות המלאות של החוק הזה?

רונן לוי: חמש שנים אחר כך וכל סעיפי התחרות ועוד הרבה סעיפים שקשורים לענף שלנו לא תוקנו וצריך כבר לגמור עם זה.

רונן לוי: כל פעם מגיעים ומאריכים בעוד שנה ועוד שנה.

רונן לוי: לגבי העניין של ייבוא אישי, אנחנו בעד מה שמבקשים.

רונן לוי: אנחנו עובדים עם משרד התחבורה בכל הנושא הזה של תמיכה במי שרוצה להביא ייבוא אישי שכשמדובר כמובן על כלי הרכב הישנים ולא מדובר על כלי הרכב החדשים, הפרטיים או הטנדרים או דברים כאלה שמגיעים חדשים, 0 קילומטר.

רונן לוי: שם יש חקיקה מסודרת וכולם מקבלים אחריות.

רונן לוי: גם מי שמביא בייבוא מקביל וגם מי שמביא בייבוא ישיר הוא תחת אחריות, זאת אומרת הצרכן מוגן באופן מלא.

רונן לוי: כאן יש כמה חריגים שגם אנשים מביאים כל מיני כלים ייחודיים.

רונן לוי: רצינו לאפשר את זה.

רונן לוי: אפילו כלי האספנות הצלחנו לאפשר דרך זה שהמוסכים נותנים אישור, ומה שאנחנו רואים בשטח, שאין בעיה עם הצרכנים שמביאים את הכלים האלה ומקבלים שירות מהמוסכים.

רונן לוי: אגב, כמו שהיא אמרה, חלק גדול מהצרכנים גם מטפל במוסכים שקשורים לייבואן, זאת אומרת שאין בעיה לתת להם שירות גם במוסכים כלליים וגם במוסכי יבואן.

רון כץ: לא, הבעיה היא לא לתת שירות.

רון כץ: לתת שירות, בטוח שכל המוסכים יודעים לתת שירות.

רון כץ: בתקופת האחריות הבעיה היא בפיקוח והבעיה היא במחירים, כי אין אינטרס למוסך לתת את אותו שירות שהוא נתן למישהו שקנה דרך יבואן רשמי ומקבל את כל ההטבות של יבואן רשמי.

רון כץ: זאת הבעיה שלנו.

רונן לוי: נהפוך הוא.

רונן לוי: מבחינת המוסך, אם יבואן רשמי משלם לו 50% - - - משלם לקוח, אז בטח עדיף לו לקוח פרטי ולא שיבואן ישלם לו.

רון כץ: לא, אני מדבר מבחינת הלקוח, לא מבחינת המוסך.

רונן לוי: מבחינת הלקוח, זה לקוח שעשה שקלול בין כמה עולה לו רכב - - -

רון כץ: הקונסטלציה, אנחנו מבינים אותה.

רון כץ: אני מסתכל מהצד של התקנות שצריכות לצאת כבר.

רונן לוי: אנחנו כבר הרבה שנים עם הסיפור של הייבוא האישי, והרצון שלנו להתאים את מדינת ישראל לכל העולם.

רונן לוי: זה אומר שכל מי שרוצה לקנות מה שהוא רוצה, הוא לא צריך להיות מוגבל.

רונן לוי: אם יבואן למשל החליט, אני סתם אתן דוגמה, מזדה יחליט עכשיו שהוא יביא רק מזדה 3 ומישהו רוצה להביא מזדה CX5 ויבואן ישיר לא מביא, אז הוא יכול להביא בעצמו.

רונן לוי: אנחנו בעצם הצלחנו לפתוח את העולם של הרכב בישראל לכולם ולא להגביל אותם בגלל שיבואן כזה או אחר, יש לו איזשהו אינטרס ספציפי.

רונן לוי: עשינו את זה, אני חושב, בהצלחה וזה הולך וגדל.

רון כץ: בהחלט.

רון כץ: תודה רבה.

רון כץ: משרד התחבורה, אני פחות אוהב את הרעיון הזה שחוק מתעכב ארבע שנים למרות שהיה צריך ללמוד אותו, ואז מאריכים אותו שלוש וחצי פעמים עוד שלושה חודשים בתקופה של הבחירות בין לבין.

רון כץ: זה הרבה מאוד זמן ש-80,000 בעלי כלים, אין להם מענה נכון ואמיתי, ואני לא מסתכל על זה רק מבחינת מענה מכאני וטכני.

רון כץ: אני מסתכל על זה גם בהיבט הרחב יותר של השוק.

רון כץ: כמה שנפתח יותר את השוק וכמה שנוריד רגולציה וכמה שנעזור לכל מי שרוצה להיכנס לשוק, כך המחירים ירדו וכך יוקר המחייה ירד.

רון כץ: זה תכלית החוק.

רון כץ: עם זאת, יש שרה חדשה ויש ממשלה חדשה ואנחנו לא מתכוונים לשים מקלות בגלגלים, אבל אני כן אומר שבפעם הבאה יהיה קשה מאוד להאריך את התקנות האלה.

רון כץ: זה אומר שיש לכם חצי שנה בלבד בשביל לסיים עם הדבר הזה.

רון כץ: עכשיו בואו נקריא.

רון כץ: היועצת המשפטית תקריא.

מרב תורג'מן: צו רישוי שירותים ומקצועות בענף הרכב (הארכת תוקף הוראת שעה), התשפ"ב-2022 בתוקף סמכותי לפי סעיף 253(ד)(1) לחוק רישוי שירותים ומקצועות בענף הרכב, התשע"ו-2016 (להלן – החוק), ובאישור ועדת הכלכלה של הכנסת, אני מצווה לאמור: הארכת תוקף הוראת שעה 1.

מרב תורג'מן: תוקפה של הוראת השעה שבסעיף 253(ב) לחוק מוארך לתקופה נוספת של שישה חודשים, עד יום ח' בתמוז התשפ"ב (7 ביולי 2022).

רון כץ: יש למישהו שאלות?

רון כץ: אושר

רון כץ: מאושר פה אחד.

רון כץ: אני אנצל את הבמה גם לאחל ליו"ר האהוב שלנו החלמה מהירה.

רון כץ: תודה רבה, הדיון נעול.